CELEX: 32020R1819
Language: lt
Date: 2020-12-02 00:00:00
Title: Komisijos reglamentas (ES) 2020/1819 2020 m. gruodžio 2 d. kuriuo dėl dažiklių naudojimo lašišos pakaitaluose iš dalies keičiamas Europos Parlamento ir Tarybos reglamento (EB) Nr. 1333/2008 II priedas (Tekstas svarbus EEE)

2020 12 3   
               
               
                  LT
               
               
                  Europos Sąjungos oficialusis leidinys
               
               
                  L 406/26
               
            
         KOMISIJOS REGLAMENTAS (ES) 2020/1819
         2020 m. gruodžio 2 d.
         kuriuo dėl dažiklių naudojimo lašišos pakaitaluose iš dalies keičiamas Europos Parlamento ir Tarybos reglamento (EB) Nr. 1333/2008 II priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,
         kadangi:
         
                     (1)
                  
                  
                     Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;
                  
               
                     (2)
                  
                  
                     pagal Europos Parlamento ir Tarybos reglamento (EB) Nr. 1331/2008 (2) 3 straipsnio 1 dalyje nurodytą bendrą procedūrą tas sąrašas gali būti atnaujintas Komisijos iniciatyva arba gavus paraišką;
                  
               
                     (3)
                  
                  
                     pagal Reglamento (EB) Nr. 1333/2008 su pakeitimais, padarytais Komisijos reglamentu (ES) Nr. 232/2012 (3), II priedą saulėlydžio geltonąjį FCF, apelsinų geltonąjį S (E 110) ir ponso 4R, košenilį raudonąjį A (E 124) šiuo metu leidžiama naudoti kaip maisto priedus 09.2 kategorijos „Perdirbtos žuvys ir žuvininkystės produktai, įskaitant moliuskus ir vėžiagyvius“ maisto produktuose, neviršijant didžiausio 200 mg/kg kiekio, tik lašišos pakaitaluose iš Theragra chalcogramma ir Pollachius virens rūšių žuvų. 2014 m. liepos 15 d. ir 2009 m. rugsėjo 23 d. Tarnyba paskelbė nuomones, kuriose nustatyta, kad saulėlydžio geltonojo FCF, apelsinų geltonojo S (E 110) (4) leidžiama paros dozė (LPD) yra 4 mg/kg kūno masės per parą, o ponso 4R, košenilio raudonojo A (E 124) (5) – 0,7 mg/kg kūno masės per parą. 2014 m. liepos 15 d. ir 2015 m. balandžio 21 d. nuomonėse (6) Tarnyba padarė išvadą, kad nė vienas iš šių priedų ekspozicijos įverčių neviršijo atitinkamos LPD nė vienai gyventojų grupei;
                  
               
                     (4)
                  
                  
                     2019 m. vasario 4 d. buvo pateikta paraiška pakeisti maisto priedų saulėlydžio geltonojo FCF, apelsinų geltonojo S (E 110) ir ponso 4R, košenilio raudonojo A (E 124) naudojimo 09.2 kategorijos „Perdirbtos žuvys ir žuvininkystės produktai, įskaitant moliuskus ir vėžiagyvius“ maisto produktuose sąlygas ir leisti šias medžiagas naudoti lašišos pakaitaluose iš Clupea harengus rūšies žuvų. Paraiškoje prašoma leisti naudoti dabartinį nustatytą didžiausią kiekį (200 mg/kg), tačiau paaiškinama, kad faktiškai naudojami kiekiai yra daug mažesni – nuo vienos iki dviejų dešimtųjų abiejų medžiagų didžiausio kiekio. Valstybėms narėms apie šią paraišką pranešta pagal Reglamento (EB) Nr. 1331/2008 4 straipsnį;
                  
               
                     (5)
                  
                  
                     saulėlydžio geltonasis FCF, apelsinų geltonasis S (E 110) ir ponso 4R, košenilis raudonasis A (E 124), naudojami kaip dažikliai, suteikia lašišos pakaitalams iš Clupea harengus rūšies žuvų pageidaujamą stabilų atspalvį, pagerina jų organoleptines savybes ir prekinę išvaizdą;
                  
               
                     (6)
                  
                  
                     pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede pateiktą Sąjungos maisto priedų sąrašą, turi prašyti Europos maisto saugos tarnybos (toliau – Tarnyba) pateikti nuomonę, išskyrus tuos atvejus, kai atnaujinus minėtą sąrašą nedaromas poveikis žmonių sveikatai;
                  
               
                     (7)
                  
                  
                     saulėlydžio geltonąjį FCF, apelsinų geltonąjį S (E 110) ir ponso 4R, košenilį raudonąjį A (E 124) leidžiama naudoti įvairiuose maisto produktuose. Naujausiais Tarnybos atliktais ekspozicijos vertinimais, kaip nurodyta 3 konstatuojamojoje dalyje, patvirtinta, kad bendra ekspozicija yra gerokai mažesnė už LPD net pagal konservatyviausią teisės aktais nustatyto didžiausio kiekio naudojimo scenarijų. Į tuos ekspozicijos įverčius buvo įtrauktos leidžiamos naudojimo lašišos pakaitaluose iš Theragra chalcogramma ir Pollachius virens paskirtys. Kadangi lašišos pakaitalai iš Clupea harengus skirti kaip alternatyva lašišos pakaitalams iš Theragra chalcogramma ir Pollachius virens, lašišos pakaitalų vartojimas neturėtų iš esmės pasikeisti. Be to, saulėlydžio geltonojo FCF, apelsinų geltonojo S (E 110) ir ponso 4R, košenilio raudonojo A (E 124) kiekiai, kurių reikia norint lašišos pakaitaluose iš Clupea harengus pasiekti norimą poveikį, yra gerokai mažesni nei didžiausi leidžiami kiekiai. Atsižvelgiant į tai, nenumatoma, kad dėl siūlomos naudojimo paskirties reikšmingai pasikeistų vartotojų patiriama bendra šių maisto priedų ekspozicija, taigi ji turėtų likti mažesnė už LPD;
                  
               
                     (8)
                  
                  
                     į maisto produktų kategoriją 09.2 „Perdirbtos žuvys ir žuvininkystės produktai, įskaitant moliuskus ir vėžiagyvius“ įtrauktuose II grupės, III grupės ir likopeno (E 160d) įrašuose šiuo metu nurodyti tik „lašišos pakaitalai“. Siekiant užtikrinti šios sąvokos aiškumą ir teisinį tikrumą, tų įrašų formuluotė turėtų būti iš dalies pakeista nurodant, kad leidžiama naudojimo paskirtis yra susijusi su lašišos pakaitalais iš Theragra chalcogramma, Pollachius virens arba Clupea harengus rūšies žuvų;
                  
               
                     (9)
                  
                  
                     todėl tikslinga iš dalies pakeisti Reglamento (EB) Nr. 1333/2008 II priedo E dalies 09.2 maisto produktų kategoriją „Perdirbtos žuvys ir žuvininkystės produktai, įskaitant moliuskus ir vėžiagyvius“, kad saulėlydžio geltonąjį FCF, apelsinų geltonąjį S (E 110) ir ponso 4R, košenilį raudonąjį A (E 124) būtų leista naudoti lašišos pakaitaluose iš Clupea harengus rūšies žuvų ir kad į II grupės, III grupės ir likopeno (E 160d) įrašus būtų įtrauktos žuvų, iš kurių gali būti pagaminti lašišos pakaitalai, rūšys;
                  
               
                     (10)
                  
                  
                     todėl Reglamento (EB) Nr. 1333/2008 II priedas turėtų būti atitinkamai iš dalies pakeistas;
                  
               
                     (11)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 1333/2008 II priedas iš dalies keičiamas pagal šio reglamento priedą.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. gruodžio 2 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 354, 2008 12 31, p. 16.
         
            (2)  2008 m. gruodžio 16 d. Europos Parlamento ir Tarybos reglamentas (EB) Nr. 1331/2008, nustatantis maisto priedų, fermentų ir kvapiųjų medžiagų leidimų suteikimo procedūrą (OL L 354, 2008 12 31, p. 1).
         
            (3)  2012 m. kovo 16 d. Komisijos reglamentas (ES) Nr. 232/2012, kuriuo dėl chinolino geltonojo (E 104), saulėlydžio geltonojo FCF, apelsinų geltonojo S (E 110) ir ponso 4R, košenilio raudonojo A (E 124) naudojimo sąlygų ir naudojamo kiekio iš dalies keičiamas Europos Parlamento ir Tarybos reglamento (EB) Nr. 1333/2008 II priedas (OL L 78, 2012 3 17, p. 1).
         
            (4)  EFSA Journal 2014;12(7):3765.
         
            (5)  EFSA Journal 2009; 7(11):1328.
         
            (6)  EFSA Journal 2015;13(4):4073.
      
      
         
            PRIEDAS
            Reglamento (EB) Nr. 1333/2008 II priedo E dalis dėl 09.2 maisto produktų kategorijos „Perdirbtos žuvys ir žuvininkystės produktai, įskaitant moliuskus ir vėžiagyvius“ iš dalies keičiama taip:
            
                        1.
                     
                     
                        II grupės ir III grupės įrašai pakeičiami taip:
                        
                                     
                                 
                                 
                                    „II grupė
                                 
                                 
                                    Dažikliai – quantum satis
                                    
                                 
                                 
                                    
                                       quantum satis
                                    
                                 
                                 
                                     
                                 
                                 
                                    Tik surimis ir panašūs produktai ir lašišos pakaitalai iš Theragra chalcogramma, Pollachius virens ir Clupea harengus
                                    
                                 
                              
                                     
                                 
                                 
                                    III grupė
                                 
                                 
                                    Dažikliai, kurių didžiausias leidžiamas kiekis gali būti bendras
                                 
                                 
                                    500
                                 
                                 
                                    (84)
                                 
                                 
                                    Tik surimis ir panašūs produktai ir lašišos pakaitalai iš Theragra chalcogramma, Pollachius virens ir Clupea harengus“
                                 
                              
                  
                        2.
                     
                     
                        saulėlydžio geltonajam FCF, apelsinų geltonajam S (E 110) skirtas įrašas pakeičiamas taip:
                        
                                     
                                 
                                 
                                    „E 110
                                 
                                 
                                    Saulėlydžio geltonasis FCF, apelsinų geltonasis S
                                 
                                 
                                    200
                                 
                                 
                                    (63)
                                 
                                 
                                    Tik lašišos pakaitalai iš Theragra chalcogramma, Pollachius virens ir Clupea harengus“
                                 
                              
                  
                        3.
                     
                     
                        ponso 4R, košeniliui raudonajam A (E 124) skirtas įrašas pakeičiamas taip:
                        
                                     
                                 
                                 
                                    „E 124
                                 
                                 
                                    Ponso 4R, košenilis raudonasis A
                                 
                                 
                                    200
                                 
                                 
                                    (63)
                                 
                                 
                                    Tik lašišos pakaitalai iš Theragra chalcogramma, Pollachius virens ir Clupea harengus“
                                 
                              
                  
                        4.
                     
                     
                        pirmasis likopenui (E 160d) skirtas įrašas pakeičiamas taip:
                        
                                     
                                 
                                 
                                    „E 160d
                                 
                                 
                                    Likopenas
                                 
                                 
                                    10
                                 
                                 
                                     
                                 
                                 
                                    Tik lašišos pakaitalai iš Theragra chalcogramma, Pollachius virens ir Clupea harengus“